Komisijos reglamentas (EB) Nr. 305/2002
2002 m. vasario 18 d.
iš dalies keičiantis Reglamentą (EB) Nr. 94/2002, nustatantį išsamias Tarybos reglamento (EB) Nr. 2826/2000 dėl žemės ūkio produktams skirtų informavimo ir skatinimo veiksmų vidaus rinkoje taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gruodžio 19 d. Tarybos reglamentą (EB) Nr. 2826/2000 dėl žemės ūkio produktams skirtų informavimo ir skatinimo veiksmų vidaus rinkoje [1], ypač į jo 12 ir 16 straipsnius,
kadangi:
(1) Komisijos reglamento (EB) Nr. 94/2002 [2] I(b) priede gyvi augalai ir gėlininkystės produktai nurodomi kaip produktai, kuriems gali būti taikomos skatinimo priemonės. Tačiau reglamento III priede nebuvo pateiktos šiam sektoriui taikomos gairės.
(2) Todėl turėtų būti parengtos gairės, nustatančios kampanijų gyvųjų augalų ir gėlininkystės produktų sektoriuje bendrąją politiką.
(3) Gairėse pateikiamos bendros nuorodos dėl siektinų tikslų ir uždavinių, pagrindinė informacija ir instrumentai, kuriais reikėtų naudotis, priemonių trukmė ir preliminarus joms skirtas biudžetas.
(4) Gairės atsižvelgia į padėtį rinkoje ir į skatinimo kampanijų, rengtų 1997-2000 m., vertinimo rezultatus.
(5) Be to, kelių valstybių narių prašymu pirmiau minėto reglamento II priede esanti informacija turi būti atnaujinta.
(6) Šiame reglamente numatytos priemonės atitinka nuomonę, pateiktą vadybos komitetų jungtiniame posėdyje dėl žemės ūkio produktų skatinimo,
PRIĖMĖ ŠĮ REGLAMENTĄ:
1 straipsnis
Šio reglamento I priedo tekstu papildomas Reglamento (EB) Nr. 94/2002 III priedas.
2 straipsnis
Reglamento (EB) Nr. 94/2002 II priedas pakeičiamas šio reglamento II priedu.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 18 d.